Document ID: 32011R0926

REGULAMENTUL DE PUNERE ÎN APLICARE (UE) NR. 926/2011 AL COMISIEI
din 12 septembrie 2011
în sensul Deciziei 2009/470/CE a Consiliului în ceea ce privește ajutorul financiar din partea Uniunii către laboratoarele de referință ale UE pentru hrana pentru animale, produse alimentare și sectorul sănătății animale
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 31 alineatul (2),
întrucât:
(1)
Decizia 2009/470/CE stabilește procedurile care reglementează contribuția financiară a Uniunii la măsuri de inspecție în domeniul veterinar. În conformitate cu decizia respectivă, Uniunea urmează să contribuie la îmbunătățirea eficacității inspecțiilor veterinare prin acordarea de ajutor financiar laboratoarelor de legătură și de referință ale UE. Aceasta prevede că orice laborator de legătură sau de referință al UE desemnat ca atare în conformitate cu legislația veterinară a Uniunii și care îndeplinește obligațiile și cerințele stabilite în aceasta poate primi ajutor din partea Uniunii.
(2)
Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (2) stabilește sarcinile, îndatoririle și cerințele generale pentru laboratoarele de referință ale UE pentru produsele alimentare și hrana pentru animale și pentru sănătatea animală și animalele vii. Laboratoarele de referință ale UE pentru produsele alimentare și hrana pentru animale sunt enumerate în partea I, în timp ce laboratoarele de referință ale UE pentru sănătatea animală și animalele vii sunt enumerate în partea II din anexa VII la regulamentul respectiv.
(3)
Regulamentul (CE) nr. 1754/2006 al Comisiei din 28 noiembrie 2006 de stabilire a normelor de acordare a asistenței financiare comunitare laboratoarelor comunitare de referință pentru hrana pentru animale, produse alimentare și sectorul sănătății animale (3) stabilește normele detaliate pentru acordarea de ajutor financiar din partea Uniunii pentru funcționarea laboratoarelor de referință ale UE, astfel cum se prevede la articolul 31 din Decizia 2009/470/CE și la articolul 32 din Regulamentul (CE) nr. 882/2004, precum și pentru organizarea seminarelor.
(4)
În conformitate cu Regulamentul (CE) nr. 1754/2006, relația dintre Comisie și fiecare dintre laboratoarele de referință ale UE urmează să fie stabilită în acorduri de parteneriat. Acordurile de parteneriat urmează să dureze cinci ani și să fie sprijinite de un program de lucru multianual.
(5)
Laboratoarele de referință ale UE sunt enumerate în anexa VII la Regulamentul (CE) nr. 882/2004. Centrul Comun de Cercetare a fost desemnat pentru unele dintre ele. Deoarece este o direcție generală a Comisiei, prezentul regulament nu se aplică. Normele care reglementează ajutorul financiar din partea Uniunii pentru Centrul Comun de Cercetare sunt stabilite printr-un acord administrativ anual.
(6)
Nivelul ajutorului financiar anual din partea Uniunii pentru activitatea anumitor laboratoare de referință ale UE este decis pe bază anuală prin decizii anuale de finanțare referitoare la siguranța hranei pentru animale și a produselor alimentare și la sănătatea animală și animalele vii.
(7)
În 2008, Serviciul de Audit Intern al Comisiei (IAS) a efectuat un audit privind gestionarea ajutorului nerambursabil în domeniul siguranței alimentare, al sănătății și bunăstării animalelor și al sănătății plantelor. IAS a concluzionat că normele detaliate pentru acordarea de ajutor financiar din partea Uniunii laboratoarelor de referință ale UE pentru hrana pentru animale, produse alimentare și sectorul sănătății animale ar trebui să fie simplificate. Pentru a simplifica normele, IAS a sugerat continuarea de către Comisie a adoptării de decizii anuale de finanțare pe o bază anuală, dar fără a fi nevoie de acorduri de parteneriat între Comisie și fiecare laborator de referință al UE.
(8)
Trebuie să fie organizate în mod regulat reuniuni și activități de formare desfășurate de laboratoarele de referință ale UE. Prin urmare, reuniunile și activitățile de formare ar trebui să fie adăugate la lista cheltuielilor eligibile din prezentul regulament.
(9)
Articolele 9, 36 și 37 din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune se aplică în scopul controlului financiar (4).
(10)
Dat fiind faptul că trebuie să se aducă un anumit număr de modificări Regulamentului (CE) nr. 1754/2006, este necesară abrogarea și înlocuirea respectivului regulament cu prezentul regulament, din motive de claritate, luând în considerare Regulamentul (CE) nr. 882/2004.
(11)
Prezentul regulament urmează să se aplice tuturor laboratoarelor de referință ale UE ale căror acorduri cadru de parteneriat se termină în 2011 și laboratoarelor de referință ale UE ale căror acorduri cadru de parteneriat se încheie prin acord reciproc. Pentru laboratoarele de referință ale UE ale căror acorduri cadru de parteneriat nu sunt încheiate, Regulamentul (CE) nr. 1754/2006 se aplică în continuare.
(12)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
CAPITOLUL I
DISPOZIȚII GENERALE
Articolul 1
Obiect
Prezentul regulament stabilește normele de punere în aplicare a Regulamentului (CE) nr. 882/2004 și a Deciziei 2009/470/CE în ceea ce privește regimul de acordare de ajutor financiar din partea Uniunii, prevăzute la articolul 32 alineatul (7) din Regulamentul (CE) nr. 882/2004 și articolul 31 alineatul (1) din Decizia 2009/470/CE pentru activitățile laboratoarelor de referință ale UE (denumite în continuare „laboratoare”), altele decât Centrul Comun de Cercetare, inclusiv pentru organizarea de seminare, și condițiile în care acest ajutor este acordat.
Prezentul regulament se aplică tuturor laboratoarelor de referință ale UE ale căror acorduri cadru de parteneriat se termină în 2011 și laboratoarelor de referință ale UE ale căror acorduri cadru de parteneriat se încheie prin acord reciproc. Pentru laboratoarele UE ale căror acorduri cadru de parteneriat nu sunt încheiate, Regulamentul (CE) nr. 1754/2006 se aplică în continuare.
Articolul 2
Programul de lucru și bugetul estimat
(1) Laboratoarele, până la data de 1 septembrie a fiecărui an calendaristic „n”:
(a)
stabilesc activitățile Uniunii planificate în cursul anului calendaristic „n + 1”, inclusiv organizarea de seminare (denumit în continuare „programul de lucru”), în colaborare cu serviciile Comisiei;
(b)
prezintă Comisiei:
(i)
programul de lucru;
(ii)
bugetul estimat pentru fiecare activitate privind cheltuielile programului de lucru (denumit în continuare „bugetul estimat”).
(2) Laboratoarele comunică bugetul estimat în format electronic în conformitate cu anexele Ia și Ib.
Articolul 3
Cursul de schimb
Pentru bugetele estimate în altă monedă decât euro, Comisia aplică primul curs de schimb fixat în luna septembrie a anului „n”, astfel cum a fost publicat în seria C a Jurnalului Oficial al Uniunii Europene.
Articolul 4
Aprobare
Comisia adoptă o decizie anuală de finanțare (denumită în continuare „decizia anuală de finanțare”) de aprobare a programelor de lucru și a bugetelor corespunzătoare pentru toate laboratoarele.
Orice modificare a programelor de lucru este supusă acordului prealabil scris al Comisiei.
Articolul 5
Prefinanțare
După adoptarea de către Comisie a deciziei anuale de finanțare, laboratoarele pot solicita o prefinanțare de 70 % din ajutorul total pentru programul lor de lucru.
Articolul 6
Plata ajutorului
Soldul ajutorului financiar din partea Uniunii pentru programele de lucru sunt plătite laboratoarelor după aprobarea rapoartelor financiare și tehnice menționate la articolele 11 și 16, cu condiția că laboratoarele:
(a)
au pus în aplicare programul de lucru în mod eficient;
(b)
au prezentat rapoartele financiare și tehnice în termenele prevăzute la respectivele articole.
Articolul 7
Documente justificative
(1) Laboratoarele înregistrează cheltuielile programului de lucru în sistemul lor de contabilitate a costurilor și păstrează toate documentele originale sau copiile legalizate pentru o perioadă de șapte ani în scopul controlului financiar.
(2) Laboratoarele păstrează toate documentele justificative originale sau copiile legalizate ale documentelor justificative referitoare la programul de lucru care beneficiază de ajutor financiar din partea Uniunii.
(3) Documentele justificative, care atestă toate cheltuielile menționate în cererea de rambursare, se trimit Comisiei, la cerere.
Articolul 8
Controale
Articolele 9, 36 și 37 din Regulamentul (CE) nr. 1290/2005 se aplică în scopul controlului financiar.
CAPITOLUL II
ACTIVITĂȚILE LABORATOARELOR, EXCLUZÂND ORGANIZAREA DE SEMINARE
Articolul 9
Definiție
Activitățile laboratoarelor sunt definite ca fiind sarcinile care decurg din responsabilitățile lor prevăzute la articolul 32 din Regulamentul (CE) nr. 882/2004.
Articolul 10
Eligibilitate
(1) Sunt eligibile în cadrul activităților laboratoarelor cheltuielile legate de personalul alocat activităților laboratoarelor, subcontractare, bunuri de capital, materiale consumabile, transporturile eșantioanelor pentru testele comparative, misiuni, reuniuni, activități de formare și cheltuieli generale.
(2) Cheltuielile prevăzute la alineatul (1) sunt eligibile în limitele stabilite în decizia anuală de finanțare relevantă și în conformitate cu normele de eligibilitate stabilite în anexa II.
(3) Laboratoarele prezintă o cerere scrisă Comisiei, în vederea obținerii aprobării prealabile a acesteia pentru a crește bugetul unuia dintre elemente (personal, subcontractare, bunuri de capital, materiale consumabile, transporturile eșantioanelor pentru testele comparative, misiuni, reuniuni, activități de formare) și/sau al uneia dintre activitățile menționate în programul de lucru cu mai mult de 10 % și fără a depăși totalul costurilor eligibile stabilite în decizia anuală de finanțare.
Articolul 11
Prezentarea de rapoarte privind activitățile laboratoarelor
(1) Laboratoarele prezintă Comisiei, cel târziu la data de 31 martie a anului calendaristic „n + 2”, următoarele rapoarte:
(a)
o versiune pe suport de hârtie și o versiune electronică a raportului lor financiar întocmit în conformitate cu anexele III a) și b);
(b)
un raport tehnic al activităților lor, certificat de directorul tehnic al laboratorului.
Cu toate acestea, pentru reuniuni și activitățile de formare, raportul financiar este întocmit și prezentat în conformitate cu articolul 16.
Ștampila poștală constituie dovada datei expedierii rapoartelor financiare și tehnice.
(2) Ajutorul financiar din partea Uniunii poate fi redus în cazul în care programul de lucru nu este executat eficient și/sau integral.
(3) Dacă rapoartele financiare și tehnice nu sunt trimise în termenul prevăzut la alineatul (1), ajutorul financiar din partea Uniunii se reduce.
Dacă termenul limită de depunere este depășit cu mai mult de o lună, ajutorul financiar din partea Uniunii se reduce cu 25 %.
Dacă termenul limită de depunere este depășit cu mai mult de două luni, ajutorul financiar din partea Uniunii se reduce cu 50 %.
Dacă termenul limită de depunere este depășit cu mai mult de trei luni, ajutorul financiar din partea Uniunii se reduce cu 75 %.
Dacă termenul limită de depunere este depășit cu mai mult de patru luni, ajutorul financiar din partea Uniunii se reduce cu 100 %.
Articolul 12
Cursul de schimb pentru plățile efectuate în altă monedă decât euro
Pentru cererile referitoare la plata soldurilor prezentate într-o altă monedă decât euro, Comisia aplică primul curs de schimb fixat în luna martie a anului „n”, astfel cum a fost publicat în seria C a Jurnalului Oficial al Uniunii Europene.
Cu toate acestea, cursul de schimb aplicabil cererilor de plată a soldurilor pentru reuniuni și activități de formare prezentate în altă monedă decât euro este rata prevăzută la articolul 17.
Articolul 13
Taxa pe valoarea adăugată
Taxa pe valoarea adăugată (TVA) nerecuperabilă plătită de către laboratoare se consideră cheltuială eligibilă în conformitate cu prezentul regulament, cu condiția ca laboratoarele să prezinte, împreună cu raportul financiar prevăzut la articolul 11 alineatul (1), o atestare de la Ministerul de finanțe din statul membru relevant sau de la o autoritate echivalentă care să confirme că laboratorul nu este supus sau este parțial supus TVA și că domeniul său de activitate nu este supus acestei taxe.
CAPITOLUL III
ORGANIZAREA SEMINARELOR
Articolul 14
Definiție
Un seminar este o dată anuală de informare și coordonare la care toate laboratoarele naționale de referință sunt invitate de către laboratoare.
Articolul 15
Eligibilitate
(1) Sunt eligibile în temeiul organizării seminarelor cheltuieli legate de costurile de transport, cheltuielile de cazare la hotel și de diurne pentru maximum 32 de participanți la seminare, la care este invitat cel puțin un participant din fiecare stat membru.
(2) Sunt eligibile în temeiul organizării seminarelor cheltuieli suplimentare legate de costurile de transport, cheltuielile de cazare la hotel și de diurne pentru maximum trei vorbitori invitați la seminare.
(3) Sunt eligibile în temeiul organizării seminarelor cheltuieli suplimentare legate de costurile de transport, cheltuielile de cazare la hotel și de diurne pentru maximum zece reprezentanți ai țărilor terțe în cadrul seminarelor.
(4) Cheltuielile legate de seminare prevăzute la alineatele (1), (2) și (3) sunt eligibile în limitele stabilite în deciziile anuale de finanțare și în conformitate cu normele de eligibilitate stabilite în anexa IV. Pot fi acordate derogări de la alineatele (1), (2) și (3) în cazurile justificate în mod corespunzător în temeiul deciziilor anuale de finanțare.
Articolul 16
Prezentarea rapoartelor pe seminare
(1) Laboratoarele prezintă Comisiei, în termen de cel mult două luni de la seminar, următoarele:
(a)
o versiune pe suport de hârtie și o versiune electronică a raportului lor financiar referitor la seminare, întocmit în conformitate cu anexa V;
(b)
un raport tehnic semnat de directorul tehnic al laboratorului.
Ștampila poștală constituie dovada datei expedierii rapoartelor financiare și tehnice.
(2) Dacă rapoartele financiare și tehnice ale seminarelor nu sunt trimise în termenul stabilit la alineatul (1), ajutorul financiar din partea Uniunii se reduce.
Dacă termenul limită de depunere este depășit cu mai mult de o lună, ajutorul financiar din partea Uniunii se reduce cu 25 %.
Dacă termenul limită de depunere este depășit cu mai mult de două luni, ajutorul financiar din partea Uniunii se reduce cu 50 %.
Dacă termenul limită de depunere este depășit cu mai mult de trei luni, ajutorul financiar din partea Uniunii se reduce cu 75 %.
Dacă termenul limită de depunere este depășit cu mai mult de patru luni, ajutorul financiar din partea Uniunii se reduce cu 100 %.
Articolul 17
Cursul de schimb pentru plățile efectuate în altă monedă decât euro
Pentru cererile referitoare la plata soldurilor prezentate într-o altă monedă decât euro, Comisia aplică primul curs de schimb fixat în luna în care a avut loc seminarul, astfel cum a fost publicat în seria C a Jurnalului Oficial al Uniunii Europene.
CAPITOLUL IV
DISPOZIȚII FINALE
Articolul 18
Abrogare
Regulamentul (CE) nr. 1754/2006 se abrogă.
Trimiterile la Regulamentul (CE) nr. 1754/2006 se interpretează ca trimiteri la prezentul regulament.
Articolul 19
Intrare în vigoare și aplicabilitate
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică ajutorului financiar din partea Uniunii acordat laboratoarelor începând cu 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 septembrie 2011.

Labels: 7
19
5
6